Tuntisuunnitelma

AIHE: samanlaisuus >< erilaisuus Luokille 1-5

OPS TAVOITTEET:

**Tavoitteena on edistää oppilaan pyrkimystä**

• etsiä ja rakentaa identiteettiään ja elämänkatsomustaan ja sen myötä oppia hahmottamaan kokonaisuuksia,

• tutustua suvaitsevaisuuden periaatteisiin ja oppia kantamaan vastuuta itsestään, toisista ihmisistä ja yhteisöstä

OPS SISÄLLÖT:

**Ihmissuhteet ja moraalinen kasvu**

• toisen kohtaaminen ja hänen asemaansa asettautuminen

• ystävyyden sisältö ja merkitys elämässä

• suvaitsevaisuus ja syrjintä

**Itsetuntemus ja kulttuuri-identiteetti**

• kuka olen ja mitä osaan, elämänvaiheet ja toiveet

• erilaisia elämäntapoja, suvaitsevaisuus ja monikulttuurisuus

**Yhteisö ja ihmisoikeudet**

• yhteiselämän perusteita, luottamus

**Huomioitavaa:** Tehtävät vaativat melko turvallisen ilmapiirin, eli oletetaan, että ryhmä on jo tullut tutuksi ja ryhmähenki on riittävän hyvä(opettajan arvioitava!). Suotavaa myös on, että edes jonkin lainen keskustelukulttuuri on jo saavutettu.

**Tunnin kulku**

Paras tila tunnin toteutukseen olisi sellainen, jossa pystyy liikkumaan. Tarkoitus ei ole istuttaa koko ryhmää paikoillaan, mikäli keskittymisen ja melutason kannalta on mahdollista. Opettaja aloittaa kertomalla, että nyt hahmottelemme tämän ET-ryhmän keskiverto-oppilaan/ihmisen (myös ope voi olla mukana!). Valitaan ryhmän koosta riippuen vapaaehtoisia piirtäjiksi (jos esim. n. kuuden oppilaan ryhmä, voivat kaikki samalla piirtää, jos isompi esim. 15 oppilasta valitaan muutama, vähintään kolme piirtäjää). Piirtäjille annetaan A3 paperit ja värikynät. Heidät sijoitetaan tilaan siten, etteivät he näe toistensa piirustuksia. Sitten aletaan tutkia oppilaiden ulkoisia ominaisuuksia. Listatuista ominaisuuksista valitaan aina vaihtoehto, jota ryhmässä esiintyy eniten. Sitä mukaan, kun yleisimpiä ominaisuuksia saadaan selville, piirtävät piirtäjät niiden mukaista ihmistä paperilleen. Tässä opettajan on pidettävä huolta, että piirtäjät pysyvät mukana!

KESKIVERTO-OPPILAS:

* hiusten väri
* hiusten pituus ja kiharuus/suoruus
* silmien väri
* silmälasit?
* nenän muoto (lyhyt/pitkä, pehmeä/terävä)
* ihon väri

Vaatetus:

* paidan väri
* T-paita/pitkähihainen (huppari, neule, toppi…?)
* housut/hame/shortsit/muu?
* alaosan väri
* sukkien väri

Jos esiin nousee muita ominaisuuksia, jotka on mahdollista melko yksinkertaisesti piirtää, voidaan niitä toki myös tutkia!

Kun papereille on hahmottunut ihmishahmot voidaan jatkaa eteenpäin:

Asetetaan piirustukset kaikkien nähtävälle (taululle tai seinälle) ja istutaan alas. Opettaja kertaa vielä, että paperille on piirretty siis oppilas, joka on mahdollisimman samanlainen kuin kaikki ET-ryhmäläiset. Mitä kuvista huomataan?

* kaikki kuvat ovat erilaisia, vaikka ohjeet olivat samanlaiset, miksi?
* löytyykö kuvien hahmoista piirteitä, jotka ovat samanlaisia kuin itsellä?
* entä erilaisia?

Keskustelua ja pohdintaa jatketaan esimerkiksi seuraavien kysymysten avulla, kuitenkin oppilaiden puheenvuorot huomioon ottaen.

* onko olemassa kahta aivan samanlaista ihmistä?
* voiko olla samanlaisuutta/erilaisuutta, jota ei pysty näkemään? millaista?
* mitä hyötyä on erilaisuudesta? entä samanlaisuudesta?
* mitä haittaa?
* minkälaisia ongelmia liiasta samanlaisuudesta/erilaisuudesta voi tulla? miten niitä voi ratkoa? (esimerkkitapauksia lasten elämästä!)
* onko joku enemmän samanlainen kanssasi kuin joku toinen? miten?
* millaisissa asioissa esimerkiksi paras kaverisi eroaa sinusta?
* mitä on suvaitsevaisuus? (opettaja avaa käsitettä)
* miksi pitäisi olla suvaitsevainen?
* mitä on syrjintä? miten se voi ilmetä koulussa tai harrastuksissa?
* miltä syrjiminen tuntuu?
* mistä syrjintä voisi johtua?
* miten siihen voi puuttua ja miksi pitäisi?

Keskustelua voi tarpeen mukaan jatkaa seuraavalla ET tunnilla.